
Összefoglalás: Az űrkorszak első 15 évében vizuális és fotografikus megfigyelésekből meghatározott műhold-pozíciók analízise tette lehetővé a földi felsőlégkör sűrűségének meghatározását. Csoportunk a felsőlégkörben a Nap-Föld kapcsolatok hatására lejátszódó geomágneses változás vizsgálatához gyűjtött anyagot Európából és Ázsiából a geomágneses viharok előtti és utáni 1-2 hétre. Már az adatgyűjtés időszakában feltűnt, hogy a viharok után mindig sokkal kevesebb megfigyelés van, ami arra utalhat, hogy megnő a felhőborítottság. Akkor ezt a sejtést viccként emlegettük, mert magunk sem mertük elhinni, hogy igazságtartalma van. Közben mára már megszületett az a munkahipotézis (Tinsley 2000, és az abban felsorolt referenciák), amely magyarázza is ezt a jelenséget. Most végeztük el azt a statisztikai vizsgálatot az akkori megfigyelési anyagon, amely szignifikánsan bizonyítja is, hogy a jelenség Eurázsia térségében valóban létezik.

Milyen mechanizmuson keresztül hat a napszél az időjárásra? 

B.A. Tinsley munkahipotézisét nagyon röviden összefoglalva a kapcsolatteremtés lényegében a galaktikus kozmikus sugárzás ionizáló hatásán keresztül történik, amelynek intenzitását a napszél a magával hozott mágneses irregularitások révén modulálja. A galaktikus kozmikus sugárzás okozta légköri ionizáció változás megváltoztatja a légréteg vezetőképességét a sarki övezetek felett, amelynek hatására a földfelszín-ionoszféra áramkörben az alacsonyabb szélességeken áramsűrűség változás jön létre, és ez a felhőképződés folyamatába szól bele.

Visszatekintés a felsőlégköri geomágneses effektus kutatásaira (70-es évek)

A vizsgálatok alapját az Almár Iván által a csillagászati spektroszkópiában használt ekvivalens-szélesség paraméter ötletének az átvétele képezte a felsőlégköri összsűrűség változás leírására geomágneses viharokkal kapcsolatban (1. ábra). A mesterséges holdak nyomon követését célzó vizuális megfigyeléseket használtuk fel, amelyeket szolgálatszerűen készítettek az erre a feladatra létrehozott állomásokon (2. és 3. ábra). A napi egy-két vonulás megfigyelése a pályaelemek meghatározására elegendő volt, de az ugyancsak egy-két nap alatt lezajló geomágneses vihar idejére az észlelések gyakorisága nem adott elég jó felbontást ahhoz, hogy a légköri összsűrűség változásának profilját egy ilyen rövid időszakra vonatkozólag kirajzolja. Ezért Almár az u.n. ekvivalens tartam definiálásával lehetővé tette, hogy a nagyszámú de nem túl pontos vizuális pozíciókból is kiszámítható legyen a sűrűségi görbe alatti terület (a D „ekvivalens tartam”) viharok előtti és utáni egy-egy hét megfigyeléseiből. A pályaperiódus értékek párhuzamos eltolódásából számítottuk ki ezeket a D értékeket a 4. ábrán látható módon. A két mesterséges hold, de főleg a 6511D megfigyelési görbéje jól példázza a jelenséget, hogy a mágneses viharok utáni hetekben sokkal kevesebb megfigyelés állt rendelkezésre.

A vizsgálatok során több, mint 90 D értéket határoztunk meg nemcsak az akkori szocialista országok (Bulgária, Magyarország, NDK, Lengyelország, Románia, Szovjetunió), hanem Anglia, Franciaország, Finnország, Hollandia, Málta és Olaszország megfigyeléseit is felhasználva, tehát az anyagból levonható következtetés egész Eurázsiára vonatkozik.

A statisztika

Most elővéve az 1970-75 között vizsgálatokhoz megkonstruált naptárakat, amelyekre mesterséges holdanként minden napra be volt jelölve, hogy hány megfigyelőállomáson látták a holdat aznap este (függetlenül attól, hogy hány pozíciót sikerült megfigyelni a hold azon átvonulásakor), elkészítettem a geomágneses vihar (0. nap) előtti 10 és az utáni 15 napra az észlelt vonulások számát mutató diagramot (5. ábra). A vihar kezdetétől számítva 5 napot a vihar lezajlására és a Tinsley-effektus kifejlődésére hagytam. Az eredményt az 5. ábra mutatja, ahol látható, hogy geomágneses viharok előtt 85, a viharok utáni 60 az átlagosan észlelt vonulásszám szignifikánsan különbözik.

A megfigyelési anyag 14 geomágneses viharra 1965-72 között mindenféle szezonra és mindenféle holdfázisra vonatkozott. Ez a széthúzódás biztosítja, hogy nem okozhatta a jelenséget telehold-hatás vagy más időjárás-független jelenség. Továbbá, miután abban az időben a mesterséges holdak megfigyelése szolgálatszerű tevékenység volt a pályaelemek meghatározása céljából – teljesen függetlenül az esetleges tudományos alkalmazásoktól – a megfigyelőknek előzetesen fogalmuk sem volt arról, hogy mikor zajlanak geomágneses viharok. Ez az anyag tehát egyértelműen igazolja Tinsley munkahipotézisét az Eurázsiai térségben.

Köszönetemet fejezem ki Decsy Pálnak a cikk szerkesztésében nyújtott segítségért.

1. ábra: A D ekvivalens tartam definíciója egy légsűrűségi zavarra vonatkozóan.

2. ábra: Egy vizuális műholdmegfigyelő állomáson több észlelő párhuzamosan, egymáshoz képest eltolt távcső-látmezővel várta, hogy valamelyiküknek csak sikerül látni az égen átvonuló mesterséges holdat. Akkoriban még az érkezés idejét és helyét is nagyon bizonytalanul tudták előre megadni. 
Ez a bizonytalanság a felsőlégkör sűrűségét leíró modellek és a pályameghatározó programok javulásával egyre kisebb lett, és 1973-74-től nem is volt többé szükség erre a hálózatra.

3. ábra: Különféle kinoteodolitok voltak használatban a mesterséges holdak pozícióinak a vizuális meghatározására.

4. ábra: A 6661A és a 6511D nevű mesterséges holdak pályaperiódus-változása egy-egy geomágneses viharral kapcsolatban.





5. ábra: Az egy nap alatt észlelt átvonulások száma (N) geomágneses viharok (0. nap) előtt és után. 
A szuperponált epochák módszerét 1966 és 1972 közötti 14 geomágneses vihar környe-zetére alkalmaztam.

Satellite 6661A


1-3. Sept. 1966.

